CELEX: 32015D0424
Language: ro
Date: 2015-03-11 00:00:00
Title: Decizia de punere în aplicare (UE) 2015/424 a Comisiei din 11 martie 2015 privind aprobarea deciziei de derogare în temeiul articolului 9 din Directiva 96/67/CE a Consiliului cu privire la furnizarea de anumite servicii de handling la sol la Aeroportul Internațional din Zagreb [notificată cu numărul C(2015) 473]

13.3.2015   
            
            
               RO
            
            
               Jurnalul Oficial al Uniunii Europene
            
            
               L 68/50
            
         DECIZIA DE PUNERE ÎN APLICARE (UE) 2015/424 A COMISIEI
   din 11 martie 2015
   privind aprobarea deciziei de derogare în temeiul articolului 9 din Directiva 96/67/CE a Consiliului cu privire la furnizarea de anumite servicii de handling la sol la Aeroportul Internațional din Zagreb
   
      
         [notificată cu numărul C(2015) 473]
      
   
   (Numai textul în limba croată este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 96/67/CE a Consiliului din 15 octombrie 1996 privind accesul la piața serviciilor de handling la sol în aeroporturile Comunității (1), în special articolul 9 alineatul (5),
   întrucât:
   1.   NOTIFICAREA DECIZIEI DE DEROGARE
   
   
               (1)
            
            
               Prin scrisoarea din 13 august 2014, primită de Comisie la 1 septembrie 2014, autoritățile croate au notificat, în conformitate cu articolul 9 alineatul (3) din Directiva 96/67/CE (denumită în continuare „directiva”), decizia de derogare a guvernului Republicii Croația, adoptată în temeiul articolului 9 alineatul (1) literele (b) și (d) din directivă, cu privire la Aeroportul Internațional din Zagreb. Autoritățile croate au transmis informații suplimentare prin scrisoarea din 1 decembrie 2014, primită de Comisie la 17 decembrie 2014, care completează notificarea.
            
         
               (2)
            
            
               Decizia notificată prevede două exceptări. În primul rând, decizia rezervă pentru un singur furnizor serviciile de handling la sol din categoriile enumerate la punctele 3, 4 și 5, cu excepția punctului 5.1 din anexa la directivă, și anume handlingul bagajelor, handlingul mărfurilor și al corespondenței în ceea ce privește handlingul fizic al mărfurilor și al corespondenței primite, trimise sau transferate între terminalul aeroportului și aeronavă, handlingul rampei, cu excepția dirijării la sol a aeronavei. În al doilea rând, decizia interzice handlingul propriu pentru cele trei categorii de servicii de handling la sol, cu excepția dirijării la sol a aeronavei. Ambele exceptări se aplică pentru o perioadă de doi ani, de la 1 ianuarie 2015 până la 31 decembrie 2016.
            
         2.   SITUAȚIA ACTUALĂ LA AEROPORTUL INTERNAȚIONAL DIN ZAGREB
   
   
               (3)
            
            
               Aeroportul Internațional din Zagreb este exploatat de către Zagreb International Airport Jsc. Aeroportul a avut un trafic de 2,3 milioane de pasageri în 2013.
            
         
               (4)
            
            
               Aeroportul Internațional din Zagreb are în prezent un terminal pentru pasageri și se află în proces de constituire a unui nou terminal de pasageri cu infrastructura aferentă (platformă, căi de acces și locuri parcare). Noul terminal va fi finalizat și funcțional până la sfârșitul lui 2016 cel târziu. Acesta va avea o capacitate de 5 milioane de pasageri. Terminalul existent va fi închis, exceptând utilizarea de către aviația generală și alte activități diverse (închiriere de birouri etc.).
            
         
               (5)
            
            
               Potrivit autorităților croate, limitările actualului terminal, atât din perspectiva infrastructurii, cât și din perspectivă operațională, nu ar permite o introducere economică și eficace a unor furnizori suplimentari de servicii de handling la sol în perioada de construcție a noului terminal. De îndată ce clădirea noului terminal de pasageri și noua platformă vor fi finalizate și date în funcțiune, problemele de spațiu și de capacitate asociate infrastructurii existente vor fi rezolvate.
            
         
               (6)
            
            
               Potrivit autorităților croate, accesul la piața serviciilor de handling al bagajelor, handling al rampei, handling al mărfurilor și al corespondenței este în prezent deschis. Cu toate acestea, până în prezent, nu au existat cereri de eliberare a unei aprobări sau a unei licențe pentru prestarea acestor servicii de handling la sol din partea unor furnizori terți de servicii de handling la sol la Aeroportul Internațional din Zagreb. Aceste servicii sunt furnizate în prezent utilizatorilor aeroportului de către Zagreb International Airport Jsc. prin intermediul unei filiale deținute integral.
            
         
               (7)
            
            
               Libertatea de handling propriu se aplică și ea la Aeroportul Internațional din Zagreb. Cu toate acestea, numai o companie aeriană are în prezent handling propriu pentru o subcategorie de servicii de handling al rampei (încărcarea și descărcarea de alimente și băuturi). Niciun alt transportator aerian nu și-a exprimat interesul de a recurge la handling propriu.
            
         
               (8)
            
            
               Aeroportul Internațional din Zagreb deține o unitate de sortare pentru bagajele înregistrate local și pentru toate bagajele transferate. Suprafața stației de sortare este de 515 m2. Zona de sortare este situată la subsolul părții centrale a terminalului.
            
         
               (9)
            
            
               Aeroportul Internațional din Zagreb are un terminal de marfă cu o suprafață totală de 2 160 m2 și întregul proces de handling al mărfurilor are loc în acest antrepozit. Datorită unui număr semnificativ de restricții legate de spațiu, întregul proces se efectuează manual folosind unelte manuale și motostivuitoare. O platformă operațională de colectare și de livrare a mărfurilor cu o singură rampă de intrare/ieșire se află la antrepozitul vamal de la sol.
            
         
               (10)
            
            
               Terminalul de marfă al Aeroportului Internațional din Zagreb manipulează anual între 8 000 și 8 500 de tone de marfă și corespondență, din care corespondența reprezintă între 1 000 și 1 500 de tone pe an.
            
         
               (11)
            
            
               Aeroportul Internațional din Zagreb deține o platformă pentru aviația comercială având o suprafață totală de 140 000 m2 și 22 de poziții și o platformă pentru aviația generală cu o suprafață totală de 28 000 m2 și o capacitate de 20 de aeronave.
            
         3.   CONSULTAREA PĂRȚILOR INTERESATE
   
   
               (12)
            
            
               În conformitate cu articolul 9 alineatul (3) din directivă, Comisia a publicat un rezumat al deciziei de derogare notificate de autoritățile croate în Jurnalul Oficial al Uniunii Europene, iar părțile interesate au fost invitate să își prezinte observațiile.
            
         
               (13)
            
            
               Comisia a primit o observație din partea unui furnizor de servicii de handling la sol, prin care acesta se interesa dacă va fi organizată o procedură de licitație în perioada în care se aplică exceptarea astfel încât furnizorul de servicii de handling la sol selectat să poată să înceapă să funcționeze imediat ce perioada de exceptare a expirat. Nu au fost primite alte observații din partea părților interesate.
            
         4.   EVALUAREA DECIZIEI DE DEROGARE PE BAZA DIRECTIVEI
   
   
               (14)
            
            
               Autoritățile croate și-au bazat decizia de derogare pe articolul 9 alineatul (1) literele (b) și (d) din directivă, care permite, în cazul unor constrângeri specifice de spațiu sau capacitate, rezervarea pentru un singur furnizor una sau mai multe dintre categoriile menționate la articolul 6 alineatul (2) și interzicerea handlingului propriu pentru categoriile menționate la articolul 7 alineatul (2) din directivă.
            
         
               (15)
            
            
               În conformitate cu articolul 9 alineatul (2) litera (a) din directivă, autoritățile croate au specificat că cele două exceptări se aplică categoriilor de servicii de handling la sol menționate la punctele 3, 4 și 5, cu excepția punctului 5.1 din anexa la directivă, și anume handlingul bagajelor, handlingul mărfurilor și al corespondenței și handlingul rampei, cu excepția dirijării la sol a aeronavei.
            
         
               (16)
            
            
               În ceea ce privește handlingul bagajelor, Comisia consideră că, prin informațiile comunitate, autoritățile croate au demonstrat că nu este posibil să se înregistreze un al doilea terț în plus față de departamentul de servicii de handling la sol al aeroportului sau față de oricare utilizator al aeroportului care recurge la handling propriu.
            
         
               (17)
            
            
               Spațiul operațional este limitat și îngust, iar manevrarea căruciorului de bagaje este dificilă. Sortarea bagajelor în timpul perioadelor de încărcare maximă, atunci când ambele secțiuni de check-in sunt în funcțiune, este deosebit de problematică. Prin urmare, nu există spațiu suficient pentru a permite funcționarea cu eficacitatea a mai multor operatori.
            
         
               (18)
            
            
               În actuala locație, rezolvarea acestei probleme de spațiu nu este posibilă, deoarece localizarea instalației de sortare a bagajelor nu permite extinderea instalației către alte zone. Utilizarea unui nivel subteran nu ar fi o soluție fezabilă din cauza nivelului apelor subterane și riscului asociat de inundații. O localizare în exterior pentru o extindere a instalației de sortare ar necesita, de asemenea, lucrări de reconstrucție semnificative, care ar afecta foarte mult fluxul de trafic existent și ar genera mari cheltuieli, în timp ce eficiența unei astfel de instalații ar fi discutabilă.
            
         
               (19)
            
            
               În ceea ce privește handlingul mărfurilor și al corespondenței, Comisia consideră că, prin informațiile comunicate, autoritățile croate au demonstrat că nu este posibil să se înregistreze un al doilea terț în afară de departamentul de servicii de handling la sol aeroportului sau de oricare utilizator de handling propriu din cadrul aeroportului.
            
         
               (20)
            
            
               Terminalul de marfă are dimensiuni reduse. Platforma de colectare și de livrare a mărfurilor are doar o singură rampă de intrare-ieșire, care reduce mult funcțiile operaționale ale platformei, atunci când mai multe camioane sunt parcate în spațiul delimitat, în timp ce așteaptă sau în timp ce efectuează sarcini de încărcare și descărcare. Nu există, prin urmare, niciun spațiu pentru a găzdui încă un operator.
            
         
               (21)
            
            
               De asemenea, Comisia constată în acest context că volumul mărfurilor și al corespondenței este de aproximativ 8 000 și 8 500 de tone de mărfuri și corespondență pe an, adică mult sub pragul de 50 000 de tone de mărfuri menționat în directivă pentru obligația de a da acces terților la handlingul la sol și de a permite handlingul propriu.
            
         
               (22)
            
            
               În ceea ce privește handlingul rampei, cu excepția dirijării la sol a aeronavei la sosire și la plecare, Comisia consideră că, prin informațiile comunicate, autoritățile croate au demonstrat că nu este posibil să se înregistreze un al doilea terț în afară de filiala de handling la sol a aeroportului sau de oricare utilizator al aeroportului care recurge la handling propriu.
            
         
               (23)
            
            
               Orarul de zbor de la Aeroportul Internațional din Zagreb se caracterizează prin trei vârfuri de încărcare de scurtă durată, și anume vârful de dimineață, vârful de după-amiaza și vârful de seara de încărcare maximă. În cursul acestor vârfuri de încărcare, numeroase unități diferite de echipamente trebuie să fie puse în funcțiune pentru perioade relativ scurte de timp pentru a îndeplini toate cerințele legate de handlingul rapid al aeronavei.
            
         
               (24)
            
            
               Spațiul de parcare pentru un număr atât de mare de unități de echipamente prezintă o problemă. Având în vedere spațiul ocupat de clădiri și alte evoluții, nu există suficient spațiu disponibil în apropierea poziției de parcare a aeronavei pentru a permite parcarea unor unități de echipamente suplimentare. Spațiul de parcare necesar pentru echipamentele existente constituie deja o problemă pentru gestionarea aeroportului. Problema devine și mai mare în timpul iernii, când vehiculele pentru îndepărtarea și eliminarea zăpezii sunt parcate în spațiul de parcare limitat. Din cauza acestei lipse de spațiu de parcare nu poate fi acceptat, așadar, un al doilea operator.
            
         
               (25)
            
            
               Constrângerile menționate mai sus, legate de lipsa de spațiu de parcare, nu se aplică însă dirijării la sol a aeronavelor, deoarece pentru aceste servicii nu este nevoie de echipamente voluminoase. Aceste prestări de servicii nu sunt acoperite de decizia de derogare notificată de autoritățile croate și, prin urmare, nu va exista nicio restricție în ceea ce privește numărul de furnizori pentru serviciile de dirijare la sol a aeronavelor la Aeroportul Internațional din Zagreb.
            
         
               (26)
            
            
               De asemenea, din informațiile de care dispune Comisia reiese că, în decembrie 2013, a început construcția unui nou terminal la Aeroportul Internațional din Zagreb. Prima fază de construcție a noului terminal se preconizează a fi finalizată în 2016, iar terminalul ar trebuie să fie operațional până la sfârșitul anului 2016. Noul terminal va avea o capacitate de 5 milioane de pasageri pe an și va include un nou sistem de bagaje complet integrat, o nouă platformă, precum și noi căi de rulare și drumuri de serviciu. Potrivit explicațiilor furnizate de autoritățile croate, construcția și punerea în funcțiune a noului terminal vor rezolva actualele constrângeri privind spațiul și capacitatea. Construcția și punerea în funcțiune a noului terminal pot fi, prin urmare, considerate drept o măsură adecvată pentru depășirea constrângerilor în conformitate cu articolul 9 alineatul (2) litera (b).
            
         
               (27)
            
            
               Exceptările prevăzute în decizia de derogare notificată de autoritățile croate sunt limitate ca timp, și anume pentru o perioadă de doi ani. Prin urmare, ele respectă cerințele stabilite la articolul 9 alineatul (6) din directivă.
            
         
               (28)
            
            
               În sfârșit, în lumina celor de mai sus și, în special, a situației actuale de la Aeroportul Internațional din Zagreb, a limitărilor acestor exceptări în ceea ce privește domeniul de aplicare material și temporal și a măsurilor luate pentru a depăși constrângerile existente, Comisia consideră că exceptările nu aduc atingere obiectivelor prezentei directive, nu dau naștere la denaturări ale concurenței între furnizorii de servicii de handling la sol și/sau utilizatorii aeroportului care recurg la handling propriu și nu se prelungesc mai mult decât este necesar în conformitate cu articolul 9 alineatul (2) al doilea paragraf din directivă.
            
         
               (29)
            
            
               În acest context, s-a ținut seama, de asemenea, de faptul că limitările prevăzute de exceptări se aplică în mod nediscriminatoriu tuturor furnizorilor (potențiali) de servicii de handling la sol, în afară de departamentul de servicii de handling la sol al aeroportului, precum și tuturor utilizatorilor aeroportului care recurg la handling propriu, că până în prezent niciun furnizor de servicii de handling la sol sau utilizator al aeroportului nu a făcut o cerere pentru a avea dreptul de a efectua activități de handling la sol la Aeroportul Internațional din Zagreb, deși în prezent nu există restricții de acces pentru furnizorii terți sau limitări ale dreptului la handling propriu, și că nici una dintre părțile interesate nu a prezentat obiecții cu privire la decizia de derogare. În ceea ce privește observațiile primite în legătură cu o eventuală procedură de licitație, Comisia reamintește obligația autorităților croate de a respecta, în timp util, toate normele relevante din legislația Uniunii în această privință, inclusiv articolul 11 din directivă.
            
         
               (30)
            
            
               Prezenta decizie se aplică fără a aduce atingere articolul 102 din Tratatul privind funcționarea Uniunii Europene, care interzice folosirea în mod abuziv de către una sau mai multe întreprinderi a unei poziții dominante deținute pe piața internă sau pe o parte substanțială a acesteia, ca fiind incompatibilă cu piața internă, în măsura în care poate afecta comerțul dintre statele membre.
            
         5.   CONCLUZIE
   
   
               (31)
            
            
               Prin urmare, ținând seama de rezultatul examinării efectuate de Comisie și după consultarea Republicii Croația, decizia de derogare luată de acest stat membru în temeiul articolului 9 alineatul (1) literele (b) și (d) din directivă cu privire la Aeroportul Internațional din Zagreb, care a fost notificată Comisiei la 1 septembrie 2014 și la 17 decembrie 2014, ar trebui să fie aprobată.
            
         
               (32)
            
            
               Măsurile prevăzute în prezenta decizie sunt în conformitate cu avizul Comitetului consultativ menționat la articolul 10 din directivă,
            
         ADOPTĂ PREZENTA DECIZIE:
   Articolul 1
   Se aprobă decizia de derogare adoptată de Republica Croația în conformitate cu articolul 9 alineatul (1) literele (b) și (d) din Directiva 96/67/CE cu privire la Aeroportul Internațional din Zagreb, care a fost notificată Comisiei la 1 septembrie 2014 și la 17 decembrie 2014.
   Articolul 2
   Prezenta decizie se adresează Republicii Croația.
   
      Adoptată la Bruxelles, 11 martie 2015.
      
         
            Pentru Comisie
         
         Violeta BULC
         
            Membru al Comisiei
         
      
   
   
      (1)  JO L 272, 25.10.1996, p. 36.